
Bago umakyat ang Panginoong Jesus sa langit ay Kanyang 
ibinilin sa mga alagad na sinasabi: "Dahil dito magsiyaon nga 
kayo, at gawin ninyong mga alagad ang lahat ng mga bansa, na 
sila'y inyong bautismuhan sa pangalan ng Ama at ng Anak at ng 
Espiritu Santo: Na ituro ninyo sa kanila na kanilang ganapin ang 
lahat ng mga bagay na iniutos ko sa inyo: at narito, ako'y sumasa 
inyong palagi, hanggang sa katapusan ng sanglibutan." Ito ang 
tinatawag na dakilang kautusan o great commission. 

Unang napapaloob sa bilin ng Panginoon ay magsiyaon tayo. 
Ibig sabihin dito ay hindi tayo mananatili sa ating kinauupuan 
kundi kinakailangan natin kumilos at magpahayag ng salita ng 
Diyos sa ibang tao. 

Ang paghahayag ng salita ng Diyos ay hindi gawain ng isang 
tao lamang; hindi lamang pastor o guro ang kikilos upang ipahayag 
ang salita ng Diyos, kundi ito ay responsibilidad ng bawat iniligtas 
ng Diyos. Sasarilinin mo na lang ba ang kaligtasan at hindi 
ibabahagi sa mga mahal sa buhay, sa mga kasamahan sa trabaho, o 
sinumang tao na maaari mong patotohanan? 

Kadalasan ay naroon sa mga Kristiyano ang pagnanasang 
maibahagi ang tinanggap niya sa Panginoon. Ang problema ng 
mga Kristiyano ay kung ano ang sasabihin niya at kung ano ang 
ipapaliwanag niya. Dahil dito nagsikap ang sumulat upang 
malangkapan ng salita ng Diyos ang bawat nagnanasang lumago. 

Inihanda natin ang seryeng bilang kasangkapan ng bawat 
Kristiyano sa kanyang paghayo. Ito sistematikong pag-aaral upang 
maunawaan ng tao ang kalagayan niya sa harap ng Diyos, kung 
ano ang kailangan niya, at kung ano ang solusyon. Sa isang grupo 
ng pag-aaral ng Bibliya, maaaring Home Bible Study o pang-isahan 
pagdidisipulo, magagamit ito ng tao ayon sa pagkakasunod-sunod 
upang maunawaan niya ang kanyang kalagayan sa harap ng Diyos. 
Sa katapusan ay makikita niya ang solusyon sa kanyang kalagayan. 

Ito ay pag-aaral para sa mga magpapasimula pa lamang 
makarinig ng salita ng Diyos. Kapag natapos ang pag-aaral na ito, 
maituturing na ang taong inaaralan ay nakapag-tapos ng unang ku- 



2 



rso sa kalikasan ng tao. Ang susunod na pag-aaral ay ang 
paglagong espirituwal. 

Ang pinaka-mahalagang bahagi na gawain ng nagpapatotoo ay 
ang panalangin. Kung hindi niya kasama ang Panginoon, ang 
kanyang magiging pagpapatotoo ay walang kabuluhan. Ang mga 
salita na kanyang ipinapangusap ay hindi sa kanya kundi ito ay 
galing sa Panginoong Jesus. Kayal't mahalagang hingin niya ang 
patnubay ng Panginoon dahil siya ay isang instrumento lamang. 
Ang tumatawag sa kaluluwa ay ang Diyos sa pamamagitan ng tao. 
Kung kasama ng tao ang Diyos sa kanyang pagpapatotoo ay 
gagawa ang Espiritu Santo upang ang taong pinatototohanan ay 
himukin sa pagkakasala ng siya ay magsisi (Juan 16:8). 

1) Ang Paghahanap sa Diyos? 



Bago natin pasimulan ang lahat patungkol sa tao ay nais kong 
magpasimula muna tayo sa Diyos. Likas sa Pilipino ang pagiging 
maka-Diyos. Kahit na ang taong masasabi nating ubod at sagad sa 
kasamaan ay hindi nagkakaila na may Diyos na nabubuhay. Kaya't 
dito sa Pilipinas, iilang tao lamang ang hindi naniniwala sa Diyos, 
subalit napakarami ang may diyos na kinikilala. 

Kadalasan ang diyos na kinikilala ng tao ay ang diyos na 
ipinakilala ng kanyang mga magulang. Nagkakaroon lamang ng 
kalituhan ang bata kapag ang mga magulang na namulatan niya ay 
may magkaibang relihiyon. Ang magkaibang relihiyon ay 
paglalaban ng magkaibang mga diyos. Kaya't maitatanong natin: 
sino ba ang Diyos na nararapat nating sambahin? 

Iba't-Ibang mga Diyos 

Bago natin sagutin ang tanong nais ko munang sagutin ang 
isang mahalagang tanong: maaari ba na wala na lamang tayong 
diyos na sinasamba? 

Ang ating mga magulang noong unang kapanahunan ay 
nananambahan sa mga anito at sa iba pang diyos na nilikha ng 
kanilang mga kaisipan. Ang paghahanap na ito sa diyos ay likas sa 
mga tao kahit na sa mga nasa bundok. Nang masira ang barkong 
sinasakyan ni Robinson Crusoe, nakita niya na ang mga tribong 
nasa kagubatan at walang kaalaman sa sibilisadong siyudad ay 
may mga sinasamba. 

Kahit na sabihin ng tao na siya ay walang Diyos na kinikilala at 
sinasamba, maaaring siya ay sumasamba sa salapi, sa kanyang 
kagandahan, sa kalikasan, o sa ibang mga bagay. Lahat ng mahala- 

gang bagay na ipinanghahalili ng tao sa Diyos ay yaon ang 
kanyang sinasamba. Kaya't napaka-imposible na ang tao ay 
walang sinasamba. Sa anong dahilan? 

Ayon kay C. S. Lewis: "And as to God, we must remember that 
the soul is but a hollow which God fills (The Problem of Pain by 
C. S. Lewis, page 151)." Ang kaluluwa at ang puso ay iisa ayon sa 
ipinapakita ng Bibliya. Kaya't kung ang puso natin ay walang 
Diyos na kinikilala, siguradong kukuha tayo ng ibang mga diyos 
na masasamba. Subalit anuman ang mga bagay na gagamitin ng 
tao na panghalili sa Diyos ay hindi makasasapat. Ang kakulangan 
na iyon na nasa puso ng tao ay tanging Diyos lamang ang 
makakapuno 

Bagaman sabihin ng tao na kuntento na siya sa buhay niya at sa 
mga bagay na tinatangkilik niya, ang mga bagay na iyan ay 
pagtatakip lamang sa tunay na pangailangan niya sa Diyos. 
Maraming taong walang pagkakilala sa Diyos ang nagpapakita na 
lahat ng bagay sa buhay nila ay ayos lang. Subalit ang sabi ng 
Diyos tungkol sa tao: 'Ang puso ay magdaraya ng higit kay sa 
lahat na bagay, at totoong masama: sinong makaaalam?" (Jer. 
17:9). 

Ano ang ibinabadya ng salitang ito ng Diyos? Tinatawag ng 
maraming tao ang kanilang paniniwalang nagisnan na mabuti, at 
ang tunay at dapat na paniwalaan ay masama. Nangyayari lahat ng 
iyan dahil may diyos na silang pinaniniwalaan. Ang karayaan na 
ito ng puso ng tao ang naghahatid sa kanila sa kapahamakan at 
kalungkutan. 

Ang Tao ay Relihiyosong Nilalang 

Ang pagiging relihiyoso ng tao ay patunay na siya ay 
nangangailangan ng maasahang masasandalan. Marami ang uma- 
asa sa salapi dahil akala nila ito ay higit na maaasahan. Marami rin 

ang nanghahawakan sa kanilang kapangyarihang politikal dahil 
dito sila nakasandal. Subalit ang Diyos ay hindi natin matatagpuan 
sa pulitika at relihiyon. Hindi Siya nakikita at hindi nahahawakan 
kaya't napakaraming tao ang nag-aalinlangan sa Kanyang 
magtiwala. Kaya't sa kawalang pananampalataya ng tao lumalakad 
sila sa sarili nilang daan. 

Kapag ang tao raw ay naghanap sa Diyos, ito ay relihiyon; 
subalit kung Diyos ang nakasumpong sa tao, ito raw ay 
Kristiyanismo. Maaari ba nating ihiwalay ang pagiging relihiyoso 
ng tao sa pagtuklas sa Diyos? Sa tingin ko ay hindi maaari dahil 
likas sa tao ang pagiging relihiyoso. Ang relihiyon ay maaaring 
maging dahilan upang ang tao upang ang tao ay mabuhay na maka- 
Diyos na gaya ng Senturion na si Cornelio sa Gawa 10; subalit ito 
rin ang magiging dahilan upang ang tao ay maging kalaban ng 
Diyos gaya ng mga Escriba at mga Fariseo. Mula sa patay na gawa 
ng relihiyon, kung makita ng Diyos ang pagiging seryoso ng tao sa 
paghahanap sa Diyos, gagamit ang Diyos ng tao na magsasaysay 
sa kanya ng mga katotohanan. 

Iba't-ibang Relihiyon 

Subalit sa mundong ginagalawan natin, napakarami ng 
relihiyon na umiiral. Alin sa mga ito ang tamang relihiyon? Maari 
bang yakapin na lamang natin kung anong relihiyon ang 
nakamulatan natin at doon tayo hanggang mamatay? 

Hindi tayo sasawayin ng Diyos kahit anong relihiyon ang 
yakapin natin. Ang tanong ay yayakapin na lamang ba natin ang 
isang diyos at relihiyon na itinuro ng ating mga magulang kung 
hindi naman ito ang katotohanan? Mahalagang makilala natin ang 
tunay na relihiyon at ang tunay na Diyos upang huwag masayang 
ang pananambahang ginagawa natin. Kung mali ang relihiyon 
natin, natural na ang diyos na ipinapakilala dito ay hindi tunay na 

Diyos. Kaya't ang magiging paglilingkod natin sa relihiyong ito ay 
hindi katanggap-tanggap sa Diyos. Ang diyos rin na kinikilala sa 
relihiyong yaon ay isang diosdiosan lamang. Anong relihiyon ang 
maaari nating yakapin upang maging katanggap-tanggap tayo sa 
Diyos? 

Dahil hindi ang lahat ng relihiyon ay katanggap-tanggap sa 
Diyos, paano nating makikilala ang tunay sa maling relihiyon? Sa 
katotohanan ito ay may basehan at nais kong ibigay ang ideya ng 
pagsuri sa katotohanang iyon. 

Pamantayan sa Pagkilala sa Tunay na Relihiyon 

Paano nating makikilala ang tunay na Diyos? Narito ang ilang 
batayang magagamit natin upang makilala una ang tunay na 
relihiyon na Siyang katanggap-tanggap sa Diyos. 

Una ay sa Kasulatan na pinanghahawakan ng relihiyon na iyon. 
Bawat tanyag na relihiyon ay may pinanghahawakang mga 
Kasulatan: sa Kristiyanismo ay ang Bibliya, sa Islam ay ang 
Koran, ang Hinduismo naman ay maraming Kasulatan subalit ang 
pinaka-popular dito ay ang VaghavadGita at ang Vedas, ang 
Budismo naman ay napakaraming Kasulatan, bawat paksyon ng 
Budismo ay may sariling Kasulatan na laban sa bawat isa. 

Ang aklat ng Hinduismo pati na ang mga diyos na ipinapakilala 
dito ay pawang mga kathang-isip ng tao. Sa dami ng aklat ng 
Budismo bawat isa sa kanila ay hindi nagkakatugma at walang 
itinalagang Kasulatang inspirado ang mga iskolar ng Budismo. 
Ang Koran naman ay kathang-isip rin ng sumulat na si 
Muhammad. Wala siyang naibigay na katunayang siya ay talagang 
kinatagpo ni Gabriel Arkanghel. Ang mga himalang ipinapakita 
rito ay mahahalata nating kathang-isip rin. Bakit marami ang 
tumatanggap sa Koran bilang salita raw ng Diyos? Dahil isina- 
batas ng mga gobyernong Arabo at mga sekta nito na ito ay tang- 

gapin bilang salita ng Diyos at hindi dapat maglagay ng anumang 
katanungan sa kapamahalaan nito. Iyan ay ilan lamang sa mga 
dahilan kung bakit ang mga aklat na ito ay hindi 
mapagkakatiwalaan. Dahil dito hindi natin makikilala ang tunay na 
Diyos sa mga aklat ng ito. 

Kakaiba ang Bibliya. Ito lamang ang tanging aklat na 
nakapagsabi ng naging pasimula ng tao. Bagaman ang Koran ay 
nagsabi na nilikha raw ang tao sa pamamagitan ng luwad, yaong 
lupang malagkit na basa o maaaring yung ginagamit 
magpapalayok. Sa pagkamatay ng tao ay wala tayong makikitang 
lupa o putik sa libingan kundi alabok ayon sa sinabi ng Bibliya. 

Bibliya lamang ang tanging aklat na masasabi nating handog ng 
Diyos sa sanglibutan upang makilala natin Siya sa pamamagitan 
nito. Bibliya rin naman ang aklat na nagpahayag ng mangyayari sa 
tao pagkamatay niya, pati na ang mga mangyayari sa darating na 
panahon. Kaya't kung hahanapin natin ang Diyos, 
masusumpungan natin Siya at makikilala sa pamamagitan ng 
Bibliya na Kanyang mga Salita. 

Dahil nakasisiguro tayo sa mensahe ng Bibliya, ito ang gamitin 
nating gabay sa paghahanap sa Diyos. Una nating dapat makita sa 
Bibliya ay ang kapahayagan nito sa ating Panginoong Jesus. Mula 
sa Lumang Tipan hanggang sa Bagong Tipan ay laman ng bawat 
hula ang pangangaral tungkol sa Panginoon. Ang Panginoong 
Jesus mismo ang nagpapatotoo sa Kanyang sarili: "At ako, kung 
ako'y mataas na mula sa lupa, ang lahat ng mga tao ay palalapitin 
ko sa akin din" (Juan 23:32). Ito ang batayan ng ating pagkilala sa 
kung sino ang nararapat na itaas upang sambahin: walang iba 
kundi ang Panginoong Jesus. 

Ang mga kapahayagang isinasaysay sa atin ng Bibliya sa 
pagkilala ng tunay na Diyos: 

1) Nag-iisa lamang ang tunay na Diyos na dapat sambahin at 
hindi Siya ginawa ng isip ng tao. 

2) Si Jesus ang kaloob sa atin ng Diyos, lalapit tayo sa Diyos sa 
pamamagitan Niya (Juan 14:6). Kapag tinanggap natin si 
Cristo, tinanggap natin ang tunay na Diyos. Kaya't marapat na 
sa isang tipunan ay si Cristo ang itinataas. 

3) Nais ng Panginoong Jesus na sumampalataya at sumunod tayo 
sa Kanya upang lalo nating makilala Siya. 

2) Ang Pagkahulog ng Tao 

Genesis 2:16-17; 3:1-15 



Ang tao ayon sa Bibliya ay nilikha upang madama ang 
kabutihan at pagmamahal ng Diyos. Kaya't makikita natin nilikha 
ng Diyos mundo pati na ang mga bagay na natatanaw sa 
kalawakan, ang mga pananim at mga punong nagbubunga, 
sumunod ang mga hayop, at sa kahuli-hulihan ay ang tao. Bakit 
pang-huling nilikha ang tao? Dahil inihanda Niya ang lahat ng mga 
bagay upang upang mamalas ng tao ang kabutihan at pagmamahal 
ng Diyos. 

Nang malikha Niya ang tao ay inilagay ito sa halamanan ng 
Eden upang kanya itong alagaan at ingatan (Gen 2:15). Doon ay 
may ipinagbilin kay Adan ang Diyos na sinasabi: "Datapuwa't sa 
kahoy ng pagkakilala ng mabuti at masama ay huwag kang kakain; 
sapagka't sa araw na ikaw ay kumain niyaon ay walang pagsalang 
mamamatay ka" (Gen. 2:17). Alam ng Diyos kung ano ang kulang 
sa lalake kaya't nilikha Niya si Eba upang makatulong ni Adan. 
Ang mga bagay na sinabi ng Diyos kay Adan ay kanya rin namang 
sinabi kay Eba, kaya't alam rin ni Eba ang bagay na ipinagbabawal 
ng Diyos. 

Ang Pagkadaya sa Babae 

Alam natin na si Satanas ay galit sa Diyos at ang gusto niya ay 
alisin sa luklukan ang Diyos at siya ang lumuklok. Dahil ang Diyos 
ang makapangyarihan sa lahat hindi niya nagawa ang balak niya 
bagkus siya ang nawalan ng lugar sa kalangitan. Kaya't ang gusto 
niyang mangyari ngayon wasakin ang lahat ng gawa ng Diyos 
pangunahin na ang tao. 

Walang sinasabi sa Bibliya na ang mga anghel ay nilikha sa wa- 

ngis ng Diyos kundi ang tao lamang. Kaya't habang nakikita ni 
Satanas ang tao ay nakikita niya ang wangis ng Diyos na nasa tao. 
Nalalaman niya na ang tanging paraan upang maialis ang tao sa 
posisyon na ibinigay sa kanya ng Diyos ay dapat ring magkasala 
siya gaya niya. Ang paraan na nalalaman niyang ipagkakasala ng 
tao ay ang makasuway ito sa utos ng Diyos, at ang tanging utos na 
tinanggap ng Diyos sa tao ay huwag kakain ng bunga ng puno ng 
pagkakilala ng mabuti at masama. 

Sa Genesis 3:1 ay mababasa natin: "Ang ahas nga ay lalong 
tuso kay sa alin man sa mga hayop sa parang na nilikha ng 
Panginoong Dios. At sinabi niya sa babae, Tunay bang sinabi ng 
Dios, Huwag kayong kakain sa alin mang punong kahoy sa 
halamanan?" Alam natin na ang ahas ay sa pamilya ng reptile, 
subalit sa Authorized Version ang salitang hayop dito ay "beast" 
ang pagkakagamit. Maaaring ang ahas noong araw ay isang hayop 
na may dalawa o apat na paa. 

Ginamit ni Satanas ang katawan ng ahas, at makikita natin na 
ang ahas ay nagpabayang sumanib sa kanya. Samantalang ang 
dalawang libong baboy na sinaniban ng mga masamang espiritu ay 
pawang mga nagpakamatay (Marcos 5:13). Nang makita ni Eba na 
ang ahas ay nagsasalita ay nakipag-usap pa siya dito. Bakit hindi 
natakot si Eba sa nagsasalitang ahas? Dahil sa panahong ito ay 
wala pa ang pagkatakot sa kanila sa kahit na anong bagay. 

Unang makikita natin dito ay ang limitasyon ni Satanas: hindi 
niya nalalaman ang maraming bagay. Hindi niya alam kung nasaan 
ang punong ipinagbabawal ng Diyos kaya't ang katanungan niya 
kay Eba ay mapanlinlang. Ikalawa, ang kanyang tanong sa babae 
ay walang bahid ng malisya, larawan ng isang bata na nagnanais 
lamang makakuha ng impormasyon. Subalit gaya ng sinasabi sa 
atin, si Satanas ay mapandaya kaya't hindi tayo nararapat magti- 
tiwala sa kanya. Ililigaw niya ang bawat nasa matuwid na daan. 

Si Eba ang nilapitan ni Satanas habang ay nag-iisa. Maaaring 

nakita ni Satanas ang kaibahan ng Make sa babae, mas mahina ang 
babae at ang kanyang kapamahalaan ay mas mababa rin sa Make. 
Ang babae ayon kay Pedro ay isang marupok na sisidlan (1 Pedro 
3:7). 

Sumunod na talata ay sinasabi: "At sinabi ng babae sa ahas, Sa 
bunga ng mga punong kahoy sa halamanan ay makakakain kami: 
Datapuwa't sa bunga ng punong kahoy na nasa gitna ng halamanan 
ay sinabi ng Dios, Huwag kayong kakain niyaon, ni huwag 
ninyong hihipuin, baka kayo'y mamatay" (Gen. 3:2-3). Agad 
itinuro ng babae ang kinaroroonan ng punong ipinagbabawal ng 
Diyos. Dalawang bagay ang mapapansin natin dito: una ay may 
pagtatampo sa babae dahil binawalan sila ng Diyos na kainin ang 
bunga ng kahoy ng pagkakilala ng mabuti at masama; ikalawa ay 
dinumihan ng babae ang salita ng Diyos. Idinagdag niya ang 
salitang huwag hihipuin kaya't nakita ni Satanas ang pagtatampong 
ito ng babae. 

Upang maipakita ni Satanas na hindi matuwid ang ginagawang 
pagbabawal ng Diyos, nabigay siya ng dahilan upang makuha ang 
interes ng babae na sumuway sa utos ng Diyos. Ang Diyos mismo 
ay nagsabi kay Adan: "Datapuwa't sa kahoy ng pagkakilala ng 
mabuti at masama ay huwag kang kakain; sapagka't sa araw na 
ikaw ay kumain niyaon ay walang pagsalang mamamatay ka" 
(Gen. 2:17). Maliwanag ang utos ng Diyos na huwag kakainin ang 
bunga ng punong-kahoy ng pagkakilala ng mabuti at masama. 

Kabaligtaran naman ito ng sinabi ni Satanas kay Eba: "At sinabi 
ng ahas sa babae, Tunay na hindi kayo mamamatay" (3:4). 
Nagsimula siya ng panunuya sa babae dahil naniwala siya sa sinabi 
ng Diyos. Parang sinabi niya na: "Ang bait naman ninyo at 
masunurin kayo sa Diyos, naniwala naman kayo agad sa sinabi ng 
Diyos." Ganoon niya nilibak ang ating mga magulang. 

Nagpakita agad si Satanas ng kapamahalaan sa kanya, na iyon 
ay nagsilbing pagsaway sa paniniwala ni Eba sa salita ng Diyos. 
Ginawang sinungaling ni Satanas ang Diyos at pinalabas na parang 
siya ang higit na nagmamalasakit sa kanila. Ang ipinagbabawal ng 
Diyos ay higit na makabubuti sa kanila, ayon sa kanilang maka- 
taong pamantayan. Naniwala si Eba sa kasinungalingang iyon. 

Hindi ito naiiba sa kalagayan ng ating mundo ngayon sa 
katwiran ng mga hindi maka-Diyos. Inaalis ng mga masasamang 
tao ang Diyos sa mga pamamahala at sa kanilang pilosopiya, dahil 
ang paglalagay raw ng Diyos sa anumang pamamahala, pilosopiya, 
at science ay kamangmangan at kahinaan para sa kanila. 
Pinalalabas ng mga taong ito na hindi kailangan ng Diyos sa bawat 
bagay na kanilang gagawin. Sa anong dahilan? Dahil ayaw ng 
Diyos ng kasalanan at sila ay masasama. Kapag inilagay nila ang 
Diyos sa kanilang pilosopiya ay mahahayag ang kanilang mga 
masamang gawa. Kapag inalis natin ang payo ng Diyos na 
matalino, mahuhulog tayo sa mga panlilinlang ni Satanas. 

Dagdag pa ni Satanas na lalong naging dahilan ng interes ni Eba 
sa punong ipinagbabawal: "Sapagka't talastas ng Dios na sa araw 
na kayo'y kumain niyaon ay madidilat nga ang inyong mga mata, 
at kayo'y magiging parang Dios, na nakakakilala ng mabuti at 
masama" (3:5). Nagbigay si Satanas ng isang tila baga sikreto na 
siyang dahilan kung bakit ayaw ng Diyos na ipakain sa kanila ang 
bunga ng punong ipinagbabawal: sila ay magiging parang Diyos. 

Sa mga salitang ito ni Satanas ay nagbibigay siya ng 
kapangyarihan kay Eba upang gawin ang isang bagay na labag sa 
kalooban ng Diyos. Kapag hindi niya ito kinuha ay lalabas na siya 
ay isang mangmang, kung ito ay kanyang kunin ay magbibigay sa 
kanila ng malaking kalamangan sa kanilang kalagayan. Kung sila 
ay maging gaya ng Diyos hindi na nila kakailanganin ang payo ng 
tunay na Diyos. Ang akala nila ay magiging Diyos sila sa 
kapangyarihan at karunungan. Subalit napakalaking pagkakamali. 

Ang Pagsuway 

Sa Genesis 3:6 ay makikita natin na sa paghihiwalay ng ahas at 
ni Eba ay dala niya ang mga sinabi ng ahas. Nagtungo siya sa 
kinaroroonan ng puno, "At nang makita ng babae, na ang bunga ng 
punong kahoy ay mabuting kanin, at nakalulugod sa mga mata, at 
kahoy na mananasa upang magpapantas sa tao, ay pumitas siya ng 
bunga niyaon at kinain; at binigyan din niya ang kaniyang asawang 

kasama niya, at ito'y kumain." 

Wala siyang nakitang masama sa bunga ng punong 
ipinagbabawal, halos katulad rin ito ng ibang bunga ng mga 
punong-kahoy. Ang kaibahan lamang ito ay ipinagbabawal ng 
Diyos na kainin ng tao. Ang natural na kalikasan ng tao, habang 
pinagbabawalan siya ay lalo naman siyang nahihikayat sumubok. 

Kaya't ng lapitan niya ang punong ipinagbabawal at nakita niya 
ang bunga ay naroon agad ang paghahangad para sa pansariling 
kasiyahan. Una ito ay mabuting kanin na nagpapahayag ng 
masamang pita ng laman. Ikalawa ay nakalulugod sa mata at ito 
naman ay ang masamang pita ng mata. Ikatlo, ang bunga ay 
makakapagpa-pantas sa tao at ito ay nagpapahiwatig ng kapalaluan 
sa buhay. Kinalimutan niya ang bilin ng kanyang asawa at siya ay 
pumitas ng bunga at kinain yaon. Matapos niyang kainin ay 
binigyan pa niya ang kanyang asawa at ito ay kumain rin. 

Nang kumain si Eba ng bunga ng punong ipinagbabawal ay 
walang nangyari sa kanya. Ito ay sa dahilang tinanggap ni Eba ang 
kautusan sa lalake, kaya't may sagutin siya sa lalake. Ang 
problema ay hindi dinisiplina ni Adan ang babae sa kasalanang 
ginawa bagkus sinamahan pa niya ito: kumain rin siya ng bunga ng 
punong ipinagbabawal ng Diyos. Pagkatapos niyang kainin ay 
naranasan niyang bigla ang takot na hindi pa niya naranasan sa 
buhay niya. Nawala rin ang kanilang ka-inosentehan at ang pumalit 
ay ang budhi. Dahil dito nagkaroon sila ng pagkahiya ng makita 
nila ang kanilang kahubaran. 

Sa halip na hanapin nila ang kapatawaran ng Diyos, makikita 
natin sa mga sumusunod na talata ay nag-umpisa silang magsisihan 
at magsumbungan. Unang tinanong ng Diyos ay si Adan kung 
nakakakain ba siya ng bunga ng punong ipinagbabawal. Sa halip 
na aminin niya ang kanyang kasalanan at humingi ng tawad sa 
Diyos, isinisi niya na ang kanyang asawa ang nagpakain sa kanya 

ng bungang ipinagbabawal. Nang tanungin naman ng Diyos ang 
babae, isinisi naman niya sa pandaraya ng ahas ang nagawa niyang 
kasalanan.Ang ahas naman ay wala ng mapagbalingan ng kanyang 
nagawa kaya't siya ang higit na sinumpa ng Panginoong Diyos. 

Sa bandang huli ang desisyon ng Diyos ay alisin sila sa 
Kanyang halamanan: "Kaya pinalayas siya ng Panginoong Dios sa 
halamanan ng Eden, upang kaniyang bukirin ang lupaing 
pinagkunan sa kaniya" (Gen. 3:23). 

Marami ang nagsasabi na hindi naman tayo ang nakagawa ng 
kasalanan ni Adan subalit bakit tayo naghihirap ngayon? Ang 
tanging dahilan na masasabi natin, dahil tayong lahat ay nasa 
balakang pa ni Adan ng sila ay mapalayas sa Eden. Kaya't anuman 
ang itinadhana ng Diyos sa ating mga magulang, kabahagi tayo ng 
lahat ng iyon dahil tayo ay nasa kanya pang balakang. Ang hindi 
lamang naging bahagi ng mga sumpa ng Diyos ay ang mga taong 
ipinanganak nila, kung mayroon man, bago ang pagkahulog. 
Subalit tayong mga ipinanganak pagkatapos ng kanyang 
pagkakasala ay bahagi ng mga paghihirap na iyon. 

Gaya ng mga kilala nating banal na tao na sumunod sa Diyos, 
ang kanilang mga anak ay pinagpala ng Diyos dahil sa pagsunod 
ng kanilang mga magulang. Nananatili ang pagpapala sa mga anak 
habang sila ay nananatili sa Diyos. Subalit sa araw na sila ay 
humiwalay sa Diyos, ang pagpapala ng Diyos ay napuputol. 
Bagaman sila ay sumampalataya, hindi maiaalis na mararanasan pa 
rin nila ang mga bagay na sinalita ng Diyos. 

3) Ang Kabayaran sa Kasalanan 



Sa nakaraang pag-aaral ay nakita natin ang mga bagay na 
nangyari sa ating mga magulang. Hang tao ang nagsasabi na ang 
mga pangyayaring ito ay hindi literal kundi simbulo raw ng mga 
bagay na espirituwal. Sa katotohanan ito ay literal na kasaysayan, 
kung gagawin natin itong mga espirituwal, marami tayong 
magiging problema dahil ang buong Kasulatan ay tinatrato itong 
literal. Kung paanong ang pagkabuhay na muli ng Panginoong 
Jesus ay isang kasaysayan, ang mga pangyayari sa halamanan ng 
Eden ay isa ring kasaysayan. Isa sa hindi maikakailang katunayan 
ng kasaysayan nina Adan at Eba ay ang ating kalagayan ng 
pagiging makasalanan ngayon. Sa katapusan ay nais kong 
patunayan pang lalo na ang mga pangyayari sa halamanan ng Eden 
ay mga kasaysayan, sa ngayon ang nais kong mangyari ay 
talakayin natin ang mga naging kabayaran sa ating pagiging 
makasalanan. 

1. Kamatayan 

Maliwanag ang sinabi ng Diyos na babala tungkol sa gagawing 
pagkain ng tao sa bunga ng pagkakilala ng mabuti at masama: "At 
iniutos ng Panginoong Dios sa Make, na sinabi, Sa lahat ng 
punong kahoy sa halamanan ay makakakain ka na may kalayaan: 
Datapuwa't sa kahoy ng pagkakilala ng mabuti at masama ay 
huwag kang kakain; sapagka't sa araw na ikaw ay kumain niyaon 
ay walang pagsalang mamamatay ka" (Gen. 2:16-17). Tuwiran at 
maliwanag ang utos ng Panginoong Diyos na hindi dapat kainin ng 
tao ang bunga ng puno ng pagkakilala ng mabuti at masama. Ang 
utos na ito ay direktang tinanggap ni Adan sa Diyos, si Adan 
naman ang may responsibilidad na ito ay ituro sa mga susunod sa 
kanya. 

Walang takot na kinain ni Adan ang bungang ipinagbabawal ng 
Diyos. Alam niyang kamatayan ang magiging kapalit ng 
pagsuway. Maaaring hindi niya alam kung ano ang kamatayan 
dahil hindi pa siya nakakakita ng namamatay, kaya't malakas ang 
loob niyang kumain ng bunga ng punong ipinagbabawal ng Diyos. 

Sinasabi ng maraming tao, kung talagang kamatayan ang 
kabayaran ay bakit naroon pa si Adan at nakikipag-usap sa Diyos? 
Dapat nating maunawaan na ang kamatayan ay hindi iisang klase. 
Ang ideya ng kamatayan na karaniwan nating naiisip ay pisikal na 
kamatayan. Sa unang aklat na aking ginawa ay naipakita ko na ang 
kamatayan ay apat na klase. Ang kamatayang tinutukoy ng Diyos 
ay hindi lamang pisikal kundi una ang espirituwal. Nais ko ring 
ipaunawa na ang kamatayan ay nagpapahiwatig ng 
"paghihiwalay". 

Nang kainin ni Adan at Eba ang bunga ng punong 
ipinagbabawal, namatay ba sila o hindi? Namatay sila sa 
espirituwal at sumunod na lamang ang pisikal. Ang espirituwal na 
kamatayan ay paghihiwalay ng tao at ng Diyos; ang pisikal na 
kamatayan naman ay paghihiwalay ng katawan at espiritu. Ang 
ginawang pagtatago nilang dalawa ng marinig nilang parating ang 
Diyos ay katunayan na sila ay nahiwalay na sa pakiki-isa o 
fellowship sa Diyos, namatay sila sa espirituwal. 

2. Pagkawala ng ka-inosentehan 

Ayon sa ipinakita ng Genesis 3:22: "At nadilat kapuwa ang 
kanilang mga mata, at kanilang nakilalang sila'y mga hubad..." 
Noong una ay kapwa sila hubad at hindi nagkakahiyaan (Gen. 
2:25). Matapos nilang makain ang bunga ng punong ipinagbabawal 
ay nagambala ang kanilang mga pag-iisip sa kanilang kalagayan. 
Noong una ay wala silang inaalalang kahihiyan, ngayon ay bukas 
na ang kanilang mga mata sa kung ano ang mabuti at masama, at 
kung ano ang nakahihiya. Gaya ng isang bata na hindi nalalaman 
kung ano ang nakahihiya, naroon rin sa kanila ang kasimplehan ng 
pagiging inosenta. Nang makita nilang sila ay nagkasala, nakaram- 

dam sila ng kahihiyan una sa Diyos dahil alam nilang nakasuway 
sila, sumunod ay sa kanilang sarili dahil nakita nila ang kanilang 
kahubaran. 

Isang bagay pa ang nakikita kong ipinapahiwatig ng pagkakadi- 
lat ng kanilang mga mata. Lahat ng mga bagay na nasa halamanan 
ang akala nila ay sa kanila. Isang puno lamang ang ipinagbawal ng 
Diyos na kainin nila upang masubukan ang kanilang pagsunod. 
Subalit maging ang punong ito na itinangi ng Diyos ay kanilang 
pinagnasaan. Nang ito ay kanilang angkinin, nakita rin nila ang 
katotohanan na sila ay mga hubad na walang pag-aari, lahat ng 
mga bagay ay pawang pahiram lamang ng Diyos sa kanila. 

3. Kahihiyan 

Sa harap ng Diyos lahat ng bagay sa kanila ay nakalulugod. 
Subalit ng kainin nila ang bunga ng puno ng pagkakilala ng mabuti 
at masama ang kalugurang iyon at kahusayan ng pag-uugali ay 
nabulok. Sa kanilang kahihiyan ay tumahi sila ng mga dahon ng 
igos upang gawing panapi sa kanilang kahubaran. 

Nang mawala ang ka-inosentehan ay pumasok ang budhi. 
Kapag ang budhi natin ay nangungusap, tayo ay nagkakaroon ng 
kabalisahan at kahihiyan. Nalalaman natin na tayo ay nagkasala. 

Dahil namamasdan nila ang kanilang mga kahubaran, tumahi 
sila ng mga dahon ng igos at ginawa nilang panapi sa kanila 
kahihiyan. Ang dahon ng igos na ito ay simbulo ngayon ng 
relihiyon, edukasyon, at kabutihan na ating ginagawa upang 
pagtakpan ang ating kahihiyan sa harap ng Diyos. Subalit ang mga 
ito ay hindi nakalulugod sa Diyos, kaya't ang ginawa Niya ay 
binigyan Niya sila ng mga bagong kasuotan (Gen. 3:21). 

4. Takot at Pagkalito 

Sa unang pagkakataon ng kanilang buhay ay nakaramdam sila 
ng takot at kalituhan. Alam nila na ang Diyos ay mabuti, subalit 
Siya ay isang matuwid na Hukom. Kaya't ng marinig nilang 
parating na ang Diyos ay nagsipagtago sila. Walang makasalanan 
ang makatatayo sa harap ng Diyos. Gaya ng mga nagkasala na nasa 
harap ng hukuman hindi nila kayang tumayo sa harap ng isang 
hukom. Subalit sa kapangyarihang taglay ng isang hukom, haharap 
sa kanya ang nagkasala upang tumanggap ng paghatol. Ang isang 
hukom ay walang awa sa pagbibigay ng hatol. 

5. Pagkakalayo sa Diyos 

Ang pinaka-mataas na maaaring maabot ng tao ay makilala ang 
Diyos at magkaroon ng pakiki-isa o fellowship sa Kanya. Subalit 
ang natural na kalagayan ng tao: "Kundi pinapaghiwalay ng 
inyong mga kasamaan kayo at ang inyong Dios, at ang inyong mga 
kasalanan ay siyang nagpakubli ng kaniyang mukha sa inyo, upang 
siya'y huwag makinig" (Isa. 59:2). Ang kasalanan ay gaya ng isang 
makapal na usok na pinalalabo ang ating mga mata hanggang sa 
mawala ang ating pagkakakita sa Diyos. Ito ay nag-resulta pa sa 
ibang mga bagay: 

a) Isinara ng Diyos ang Kanyang pakinig sa ating mga 
dalangin. Maliwanag ang nabasa natin sa talata ng Isaias: ikinubli 
ng ating mga kasalanan ang Diyos upang hindi Niya pakinggan 
ang ating mga dalangin. Bukod sa pinagdilim ng ating mga 
kasalanan, ang Diyos rin ay nagkubli upang hindi Niya tayo 
pakinggan: "Tinakpan mo ang iyong sarili ng alapaap, na anopa't 
hindi makadaan ang anomang panalangin" (Lam. 3:44). 

b) Naghiwalay sa atin sa pagpapala. Si Adan at Eba ay 
pinalayas sa halamanan ng Eden dahil sa kanilang mga kasalanan. 
Ang bansang Israel ay nagsipangalat sa iba't-ibang mga bansa han- 



21 



ggang mawala ang pagkakakilanlan sa kanila dahil nilimot nila ang 
Diyos at naglingkod sa mga diosdiosan. Si David at ang buong 
Israel ay sinalot dahil sa kanyang mga kasalanan. Ang asawa ni 
Lot ay naging isang haliging asin matapos sumuway sa Diyos. Iisa 
ang makikita natin: ang mga taong ito ay pinagpala ng Diyos, 
subalit dahil sa kasalanan, ang mga pagpapala ay naging sumpa. 

Konklusyon 

Iisang bagay ang ating makikita: hindi natin nararapat maliitin 
ang kasalanan dahil hindi natin nalalaman ang bigat na dadalhin 
nito. Sa ating mga napag-aralan ngayon, iyan ang mga daranasin 
natin sa mga pagkakasalang nagagawa. Aakalain nating kontrolado 
natin ang lahat ng bagay, iyan ang pinaka-malaking pagkakamali. 
May Diyos na Siyang naghahayag ng lihim. 

4) Kalagayan ng Tao sa Harap ng Diyos 



Is a sa mahalagang malaman ng tao ay kung ano ang kalagayan 
niya sa harap ng Diyos. Ang pagiging makasalanan ng tao ay 
hayag at hindi maikakaila. Pinagdilim ng kasalanan ang kaisipan 
ng tao kaya't maraming bagay siyang hindi nauunawaan. Dahil 
dito akala natin ay ayos lamang ang lahat ng mga bagay sa ating 
buhay sa ating sariling paningin. Gaya ng isang karpintero, kung 
hindi siya gumagamit ng panukat, lahat ng bagay na inaakala 
niyang tama na kanyang ginagawa sa katotohanan pala ay mali. 
Dahil dito kailangan nating makita ang ating kalagayan at gawa sa 
paningin ng isang Manunukat. Ang magiging batayan natin ay ang 
Bibliya dahil ito ang kapahayagan ng Diyos sa tao. Isa-isahin natin 
kung ano ang sinasabi nito sa atin. 

1. Ang tao ay makasalanan 

Si Apostol Pablo ay nagsabi sa kanya sulat sa mga taga-Roma: 
"Gaya ng nasusulat, Walang matuwid, wala, wala kahit isa" (Roma 
3:10). Sinabi niyang ito ay nasusulat, kung gayon ang pagsasabi na 
walang matuwid ay hindi galing sa kanya, kundi ito ay nabasa niya 
sa kinasihang sulat sa Lumang Tipan. Ito ay makikita natin sa mga 
Awit 14:1-3 at 53:1-3. Nagpapahayag ito na sa kanilang 
kapanahunan pa ang tao ay iisa ang kalagayan. 

Nangangahulugan dito na ang tao mula pa noong una ay isa na 
siyang makasalanan. Kung paanong nakita ni David ang pagiging 
makasalanan ng tao noong una hanggang sa kapanahunan ni Pablo 
ay nakikita niyang gayon. Hanggang dito sa ating kapanahunan ay 
hindi kaila na lantad ang pagiging makasalanan ng tao. 

Sa katotohanan hindi lamang sa kapanahunan nakita ang pagi- 
ging makasalanan ng tao ito ay naroon na sa unang pamilya. Nang 

maghandog si Cain at Abel sa Panginoong Diyos, nakita natin na 
tinanggap ng Diyos ang handog ni Abel. Nang makita ni Cain na 
hindi nilingap ng Diyos ang handog niya ay nagalit siya at pinatay 
si Abel. Kaya't kung titingnan natin, iisa ang kalagayan ng tao 
mula ng pasimula: likas sa kanya ang paggawa ng kasalanan at 
kasamaan. 

Ang pinaka-matalinong tao na nabuhay sa mundo ay nagsabi: 
"Tunay na walang matuwid sa lupa, na gumagawa ng mabuti, at 
hindi nagkakasala" (Eccl. 7:20). Lahat ng tao, gaano man ang 
pagsisikap niyang maging mabuti, dahil sa hindi niya kontrolado 
ang lahat ng sitwasyon at dumarating sa buhay niya, siya ay 
magkakasala pa rin. 

2. Ang tao ay patay sa harap ng Diyos 

Gaya ng naipakita natin sa nagdaang pag-aaral, ang tao ay 
buhay sa pisikal subalit patay sa espirituwal. Gaya ng sinabi ng 
Bibliya: "At kayo'y binuhay niya, nang kayo'y mga patay dahil sa 
inyong mga pagsalangsang at mga kasalanan" (Ef. 2:1). Bago tayo 
tinawag ng Diyos upang sumampalataya sa Kanya, tayo ay patay 
sa Kanyang harapan. Ang kahawig na salita ay muling sinabi ni 
Pablo sa talatang 5: "Bagama't tayo'y mga patay dahil sa ating mga 
kasalanan, tayo'y binuhay na kalakip ni Cristo (sa pamamagitan ng 
biyaya kayo'y nangaligtas)." Tayo ngayon ay buhay sa Kanyang 
harapan dahil ang kasalanan ay wala ng kapangyarihan sa atin. 

Ibigay nating halimbawa ang isang patay na katawan upang 
maipakita natin ang ibig nating sabihin dito. Kahit saksakin ito ng 
ilang ulit, kahit sunugin ay wala kang maririnig na daing dahil ang 
kamalayan ay wala na sa kanya. Malapit na kahawig nito ang mga 
nangamatay sa espirituwal: wala na sa kanila ang pagiging 
sensitibo sa paggawa ng kasalanan. Hindi nila nakikitang masama 
ang kasalanan dahil sila ay mga patay nga sa espiritu. Kaya't kahit 

na anong pangaral ang gawin mo sa isang patay, hindi ka nito 
pakikinggan dahil ang sinasalita nating salita ng Diyos ay buhay. 
Sinabi nating kahawig lamang dahil sa katotohanan ang tao ay may 
kaisipan at budhi na nakakatimbang pa rin ng kabutihan at 
kasamaan. 

Ipagmamalaki ng tao na kaya niyang baguhin ang kanyang 
sarili, bakit hindi nila subukan? Halimbawa na lang ay ang 
pagmumura o pagbibisyo, alam nating masama ang mga bagay na 
ito bakit hindi nila iwaksi? Dahil ang isang patay ay hindi sensitibo 
sa paggawa ng kasalanan. 

3. Ang tao ay alipin ng kasalanan 

Sa bibig mismo ng Panginoong Jesus ay lumabas: "Sinagot sila 
ni Jesus, Katotohanan, katotohanang sinasabi ko sa inyo, Ang 
bawa't nagkakasala ay alipin ng kasalanan" (Juan 8:34). Ang mga 
alipin noong unang kapanahunan ay walang pag-aari kundi sila ang 
pag-aari ng mga amo nila. Magagawa ng mga may-ari sa kanila 
ang anumang bagay, kahit ang ipakulong sila sa maliit na 
pagkakasala. Higit sa lahat ang mga alipin noong araw ay walang 
kalayaan. Ganito rin naman ang ideya ng ating pagkaka-alipin sa 
kasalanan: wala tayong kalayaan. 

Halimbawa na lamang ay ang paninigarilyo, bakit paulit-ulit na 
ang tao ay naninigarilyo kahit alam niyang masama ito at 
nakamamatay? Dahil siya ay alipin ng bisyo na ito. Bakit hindi 
maiwaksi ng tao ang paulit-ulit na pagmumura? Dahil alipin nga 
siya ng kasalanan. Dahil ang tao ay alipin ng kasalanan at sari- 
saring mga bisyo, paulit-ulit na gagawin nila ang idinidikta ng mga 
kasamaan na iyan. Ang kasalanan ang kanilang panginoon kaya't 
gagawin nila lahat ng idinidikta ng kasalanan. 

Ano ang maaaring mangyari sa mga taong bihag ng kasalanan? 
Makagagawa pa sila ng maraming kasalanan, ayon sa udyok ng ka- 

nilang kapwa, pati na sa udyok ng kanilang mga napapanood. Wala 
silang lakas at kakayahan upang labanan ito, dahil ito ay nasa 
kalikasan ng kanilang pagkatao. Ang isang bihag ay mananatiling 
bihag hanggang sa kanya ay may magpalaya. Lagi nilang gagawin 
kung ano ang idinidikta ng kasalanan, hanggang sa ito ay lumago 
ng lumago bawat araw. Kaya't ang isang alipin ng makasalanan ay 
lalo pang nagiging makasalanan sa bawat araw. 

4. Lahat ng nagkasala ay may pagkaka-utang sa Diyos 

Paanong nangyari na tayo ay nasa pagkaka-utang dahil sa 
kasalanan? Sa orihinal na pagkakalikha ng Diyos ay may kalayaan 
tayo. Hindi tayo nasasakop ng anumang batas sa moralidad dahil 
hindi alam ng tao noong una kung ano ang kasalanan. Nang 
sumuway ang tao sa bilin ng Diyos na huwag kakain ng bunga ng 
puno ng pagkakilala ng mabuti at masama ay naging alipin siya ng 
kasalanan. Paano siyang makakalaya? Kailagang magbayad siya 
ng napaka-laking halaga. Subalit hindi kayang bayaran ng tao ang 
kalayaan niya dahil siya ay isang mahirap. Siya ay nakalaan sa 
pagkaka-alipin sa buong buhay niya maliban na sa kanya ay may 
tutubos. Ang manunubos na iyon ang siyang magbabayad ng 
kanyang pagkaka-utang upang sa gayon ay makamit niya ang 
kapatawaran ng Diyos. Dahil sa miserableng kalagayan ng tao ay 
hindi niya kayang bayaran ang kapatawaran ng Diyos. 

Nakita natin na napakalaki ng pinagbabayaran ng tao dahil sa 
kanyang pagkakasala. Ipinambabayad niya ang kanyang 
kalusugan, relasyon sa pamilya at kaibigan, higit sa lahat ay sa 
kaparusahan ng Diyos. Sa kanyang sarili ay hindi niya kayang 
bayaran ang kapatawaran ng Diyos kaya't dito ay mayroong 
nagbayad para sa kanya. Iyan ang susunod na pag-aaralan natin. 

5) Ang Paghalili ni Cristo 



Sa nagdaang pag-aaral ay naipakita natin kung ano ang 
kalagayan ng tao sa harap ng Diyos. Sa kabila ng lahat ng ito, ano 
ang kahihinatnan ng tao sa harap ng Diyos? Ayon sa mga Muslim 
hindi na raw kailangang mamatay si Cristo sa ating mga kasalanan 
dahil sa pamamagitan lamang ng pagsisisi raw ay patatawarin na 
tayo ng Diyos. Nais kong sagutin muna ang bagay na ito dahil 
maaaring ito rin ang nagiging katanungan ninyo sa ngayon o 
maaaring sa mga susunod na panahon. 

Ang Pagsisisi 

Masasabi natin, may pagsisising katanggap-tanggap sa Diyos at 
may mga pagsisising hindi katanggap-tanggap sa Diyos na 
nagdadala ng kapahamakan sa tao. Ang pagsising hindi katanggap- 
tanggap sa Diyos ay gaya ng pagsisisi ni Judas Iscariote. Nagsisi 
siya sa kanyang ginawa subalit hindi niya hiningi ang kapatawaran 
ng Diyos. Mayroon ding pagsisisi na humingi ng kapatawaran sa 
Diyos subalit hindi nila mapatawad ang kanilang sarili o ang 
kapwa, ito ay hindi makatatanggap ng kapatawaran sa Diyos ayon 
sa sinasabi ng Bibliya. Ang ikatlong klase ng pagsisising hindi 
katanggap-tanggap sa Diyos ay ang pagsisi na nagkakaroon ng 
maka-sanlibutang kalungkutan. Ang kalungkutan na iyon ay hindi 
nanggagaling sa Diyos dahil hindi nakikita ng nagsisisi kung 
anong lubha ang nagagawang nilang kasalanan, nalulungkot sila 
dahil sa pagka-dismaya at napipilitan silang tumalikod sa gawa ng 
laman. 

Ang tunay na pagsisisi ay may maka-Diyos na kalungkutan, 
ibig sabihin nito: nakikita ng tao kung ano ang pagtingin ng Diyos 
sa kasalanan. Dahil dito nirerespeto niyang makatwiran ang Diyos 



27 



sa kung anong pagsingil ang gagawin ng Niya sa nagkasala. Ito 
ang pagpapakita ng tunay na pagsisisi. Kaya't ang pagsisisi ay 
hindi lamang sa paghingi ng kapatawaran kundi ito ay pagtalikod 
sa kasalanan at pagsang-ayon sa Diyos kung paano Niya 
tinitingnan ang kasalanan. 

Ang Katarungan ng Diyos 

Mahalagang maitanong natin ngayon, paano bang tinitingnan 
ng Diyos ang kasalanan? Ang Diyos ang Siyang nagbigay ng batas 
kay Adan dahil dito ang siya ay may pananagutan sa Diyos. Gaya 
ng mga batas na itinakda sa lansangan, sinumang susuway sa 
batas-trapiko ay may kaukulang multa. Kaya't ang tao sa harap ng 
Diyos ay may nararapat pagbayaran. Paanong nangyari ito, ang 
tanong ng mga pilosopong tao, kumain lamang nag bunga ng 
punong-kahoy si Adan at Eva ay naging makasalanan na? 

Nais nating ipaunawa na hindi ang bunga ng punong-kahoy na 
kinain nila ang dahilan ng pagiging makasalanan, kundi ang 
ginawa nilang pagsuway. Maliwanag ang utos ng Diyos sa Genesis 
2:17 na huwag siyang kakain, subalit si Adan ay kumain. Ang 
ginawa niyang pagkain sa bunga ng punong ipinagbabawal ay 
isang pagsuway. Dahil siya ay sumuway sa Diyos sinabi ng 
Bibliya na siya ay naging mananalansang. 

Sinabi ni Juan na Manamahal na apostol: "Ang sinomang 
gumagawa ng kasalanan ay sumasalangsang din naman sa 
kautusan: at ang kasalanan ay ang pagsalangsang sa kautusan" (1 
Juan 3:4). Ang pagsalansang ay paglabag sa mga batas na itinakda, 
nagbabadya ito na ayaw ng tao na maging sakop ng anumang 
batas. 

Sa bawat araw, ang bawat tao ay nadaragdagan ang mga 
nagagawang kasalanan; dahil dito nadaragdagan rin ang kanilang 
pagsalansang sa harap ng Diyos. Ang ibig sabihin ng kasalanan ay 

hindi pagkilala sa mga batas ng Diyos. Ang hinihinging kapalit ng 
katarungan ng Diyos ay ang kamatayan ng nagkasala. 

Itinakda ng Diyos na ang tao ay mamamatay sa araw na 
kanyang kainin ang bunga ng punong pagkakilala ng mabuti at 
masama. Kaya't sa katarungan ng Diyos ang tao ay nararapat 
mamatay bilang kabayaran ng kanyang mga kasalanan. Subalit ang 
kamatayan ng tao ay hindi sapat upang bayaran ang kanyang 
kasalanan. Kapag namatay siya ay naganap lamang ang itinakdang 
kabayaran, ang kamatayang iyon ay hindi makapagliligtas sa 
kanya. 

Ang kabayarang hinihingi ng Diyos ay hindi maliit na bahagi 
kundi isang napakamahal na kabayaran, at hindi natin kayang 
bayaran ang hinihingi ng katarungan ng Diyos. Dahil dito 
sasabihin ng tao na talagang sa impiyerno siya mapupunta at 
magtutungo siya doon ng walang kalaban-laban dahil sa kasalanan 
na hindi niya kayang bayaran. 

Pansamantalang Pangtubos 

Noong una pa man ay nakita na ng Diyos ang miserableng 
kalagayan ng tao. Kaya't itinakda Niya na magkaroon ng hahalili 
sa tao upang tumubos sa kanyang mga kasalanan. Nangyari ang 
unang pagpatay na ginawa ng Diyos upang damitan si Adan at Eva 
ng kasuotang katanggap-tanggap sa Kanya (Gen. 3:21). Ito ang 
sakripisyong handog sa kasalanan ng tao na itinuro ng Diyos kay 
Adan, na itinuro rin naman ni Adan sa kanyang mga anak na sina 
Cain at Abel. 

Ang mga ritwal na ipinag-utos ng Diyos kay Moises ay anino 
ng darating. Mababasa natin sa Levitico 4:3 at 4:14 na ang handog 
pantubos sa kasalanan ng tao ay isang guyang toro o baka na 
walang kapintasan. Ang isang baka ay may kamahalan, bakit ito 
ang hinihingi ng Diyos sa ritwal na ito? Iisa ang kasagutan, dahil 

malaki ang nararapat na kabayaran sa kasalanan ng tao. 

Ang Pagtubos ni Cristo 

Pagdating sa Bagong Tipan ay sinabi: "Sapagka't di maaari na 
ang dugo ng mga baka at ng mga kambing ay makapagalis ng mga 
kasalanan" (Heb. 10:4). Ayon sa mga sinabi ni Rick Meyer na 
gumawa ng e-Sword: tatlong kakulangan ang dahilan kung bakit 
hindi makasapat ang dugo ng mga hayop: 1) Wala silang 
kalikasang gaya ng mga nagkasala. 2) Hindi sapat ang kanilang 
halaga upang makapagbigay ng kasiyahan sa paghamak na nagawa 
sa katarungan at pamahalaan ng Diyos. 3) Ang mga hayop na 
inaaalay sa ilalim ng batas ay walang pagsang-ayon na ilagay ang 
kanilang sarili sa lugar ng makasalanan. Ang pantubos na 
sakripisyo ay nararapat na boluntaryong ipanghahalili sa lugar ng 
makasalanan. Linawin natin ang unang sinabi niya. 

Hindi maaaring ipantubos ang mga hayop sa kasalanan ng tao 
dahil ang mga hayop ay walang malayang kalooban upang 
lumabag sa utos ng Diyos. Kinakailangan ay may sapat na kaisipan 
upang pumili ng mali at tama. Ang Panginoong Jesus ng isilang ay 
magka-isip ay pinili ang kabutihan at tinanggihan ang kasamaan 
(Isa. 7:15). Sa teorya ay maaaring magkasala ang Panginoon 
subalit ito ay tinanggihan Niya. Ang dahilan ng Kanyang pagparito 
ay upang iligtas ang mga makasalanan (Mateo 18:11). Kung Siya 
ay magkakasala kahit na isang napakaliit na kasalanan, hindi na 
Siya maaaring pang maging Tagapag-ligtas dahil isa na rin Siyang 
makasalanan. Bagaman ang Panginoong Jesus ay may kalikasang 
gaya natin, ang malaking kaibahan ay hindi Siya isang 
makasalanan. 

Sumunod ay sinabi ni Rick Meyer na hindi sapat ang halaga ng 
mga hayop upang maging pantubos sa tao. Ang hayop ay hindi 
nakapagbibigay kasiyahan sa pagkatisod na nagawa ng tao sa batas 

ng Diyos. Sa madaling salita, isang napakamahal na katubusan ang 
hinihingi ng katarungan ng Diyos. Ang Panginoong Jesus ayon sa 
Diyos ay ang Kanyang sinisintang Anak at lubos na kinalulugdan 
(Mateo 3:17; 17:5). Gaano kahalaga sa Ama ang nagiisang anak, 
sinisinta, at lubos na kinalulugdan? Sa ating mga tao ito ay 
napakahalaga. Hindi natin ito ipagpapalit sa anumang bagay, at 
dahil sila ay nakapagbibigay-lugod sa atin kaya't hindi natin sila 
pagkakaitan ng mga makabubuting bagay. 

Ang ating Panginoong Jesus ay bugtong na Anak ng Diyos. Sa 
harap ng Panginoong Diyos ay wala ng hihigit pang mahalaga sa 
Kanyang nag-iisang Anak. Kaya't ang Panginoong Jesus, sa 
Kanyang maluwalhating kalagayan ay iniwan ang Kanyang pagka- 
Diyos at namuhay kasama ng mga tao. Dito ay makikita natin ang 
kahalagahan ng Panginoong Jesus: Una, Siya ay ang tunay na 
Diyos (Roma 9:5; Tito 2:13; 2 Pedro 1:1). Dcalawa, Siya ang 
lumikha ng lahat ng mga bagay (Juan 1:2-3; Col. 1:16-17). 
Pagdating sa kahalagahan ay walang makatatapat sa Panginoong 
Jesus dahil Siya ang Diyos na Manlilikha. 

Upang ang Panginoon ay maging isang kwalipikadong 
Manunubos, kinakailangan Niyang magkaroon ng kalikasang gaya 
ng sa tao, kaya't Siya ay nagkatawang-tao upang makibahagi sa 
atin. Inalisan Niya ang Kanyang sarili ng kapurihan na nararapat sa 
Diyos at nakitulad sa atin. Ang kinuha Niyang kalagayan ay hindi 
isang hari o mayamang tao kundi isang alipin. Siya ang alipin na 
walang kapintasan, nagpakababa, at tinanggap ang hatol na 
kamatayan na pinaka pang-halili sa atin (basahin Filipos 2:5-8). 

Ang katubusang ito ng Panginoong Jesus ay para sa lahat. 
Subalit ito ay walang kapangyarihan sa mga hindi 
sumasampalataya. Kinakailangang tanggapin ito ng tao upang 
magkaroon ng kapangyarihan sa kanya. Napakaraming tao ang 
nakakaalam ng layunin ng pagkamatay ng Panginoong Jesus. Ang 
pagkakaalam na iyon ay hindi makapagliligtas sa kanila, ang kaila- 

ngan ay sampalatayanan nila at tanggapin si Cristo upang ang 
Kanyang mga gawa ay magkaroon ng kapangyarihan sa atin. 

Hindi maaaring gawin ng isang tao na ipang-tubos ang kanyang 
sarili sa ibang tao dahil siya ay nagkasala rin naman. Siya ay 
nararapat rin sa kaparusahan dahil siya man ay nagkasala. Kaya't 
kung ang pagbabatayan natin ay ang hinihingi ng Diyos, walang 
sinuman sa atin ang katanggap-tanggap upang tumayo sa Kanyang 
harapan. Kaya't sa katotohanan, napakamahal ng katubusang 
hinihingi ng katarungan ng Diyos, dahil hindi makasalanan ang 
maipanghahaliling pantubos kundi isang matuwid na tao. Tanging 
Panginoong Jesus lamang ang tao na hindi nagkasala na naging 
pantubos sa mga tao (Juan 1:47; 1 Pedro 2:22; Apoc. 14:5). Hindi 
nagkasala ang Panginoon at Siya ay mahalaga sa harap ng Diyos. 

Napakaganda ng kapahayagang binitiwan ni Pablo tungkol sa 
katubusang ito sa atin: "Datapuwa't ipinagtatagubilin ng Dios ang 
kaniyang pagibig sa atin, na nang tayo'y mga makasalanan pa, si 
Cristo ay namatay dahil sa atin. Lubha pa nga ngayong inaaring- 
ganap sa pamamagitan ng kaniyang dugo, ay mangaliligtas tayo sa 
galit ng Dios sa pamamagitan niya. Sapagka't kung, noong tayo'y 
mga kaaway ay pinakipagkasundo tayo sa Dios sa pamamagitan ng 
kamatayan ng kaniyang Anak, lubha pa, ngayong 
nangagkakasundo na, ay mangaliligtas tayo sa kaniyang buhay" 
(Roma 5:8-10). 

Ang paraan ng pagtanggap sa Kanya ay pagbubukas ng ating 
puso para sa Kanya at pananalanging may pagsisisi. Ang detalye 
nito ay susunod nating pag-aaralan. 

6) Kaligtasang Handog ni Jesus 



Sa mga nagdaang pag-aaral ay naipakita natin ang tunay na 
kalagayan ng tao na siya ay isang makasalanan. Ano ang 
ipinapahiwatig ng bagay na ito? Ayon sa sinasabi ng Bibliya: 
"Sapagka't ang kabayaran ng kasalanan ay kamatayan; datapuwa't 
ang kaloob na walang bayad ng Dios ay buhay na walang hanggan 
kay Cristo Jesus na Panginoon natin" (Rom. 3:23). Dahil dito ang 
tao ay nasa kapahamakan kung hindi niya matatanggap ang walang 
bayad na kaloob ng Diyos. Kung siya ay mamatay ayon sa 
hinihingi ng batas ng Diyos, ang kanyang kamatayan ay 
pagbabayad lamang sa kanyang pagiging makasalanan, subalit ang 
tao ay nasa kapahamakan dahil hindi niya tinanggap ang kaloob ng 
Diyos na kaligtasan. 

Pagsasalarawan ng Kaligtasan 

Nais kong isalarawan kung ano ang ibig sabihin ng kaligtasan 
upang maunawaan natin ito. Sa Deuteronomio 6:23 ay ganito ang 
sinasabi: "At kami ay inilabas niya roon, na kaniyang ipinasok 
kami rito, upang ibigay sa amin ang lupain na kaniyang isinumpa 
sa ating mga magulang." Kahawig ng ating kaligtasan ang 
ginawang pagliligtas ng Diyos sa Israel. 

Huwag nating kalilimutan ang salitang "kami ay inilabas niya 
roon, na kanyang ipinasok kami rito" dahil ito ay nagpapahayag ng 
katotohanan. Makikita natin sa kasaysayan ng Lumang Tipan na 
ang Israel ay alipin sa Egipto. Dahil sa matinding hirap na kanilang 
nararanasan, dumalangin sila sa Diyos upang mahango sa pagka- 
aliping iyon. Ginamit ng Diyos si Moises upang sila ay iligtas sa 
pamamagitan ng mahimalang mga pamamaraan. Ang hari ng 
Egipto ay hindi pumayag na sila ay maka-alis, kaya't kinailangan 

ng Diyos na magpadala ng mga salot upang makita ng hari na may 
Diyos na umaalalay sa Israel. Nahirapan silang lubha sa mga salot 
na naging dahilan pa ng kamatayan ng kanilang mga panganay na 
anak, ito rin naging dahilan upang payagan nila ang buong Israel 
na umalis sa Egipto. 

Habang ang Israel ay naglalakbay sa ilang ng disyerto, dinala 
sila ng Diyos sa hangganan ng dagat upang muli ay ipakita ang 
Kanyang kapangyarihan. Nakita nila na ang hukbo ng Egipto ay 
hinahabol sila at wala na silang matatakbuhan. Hindi sila pwedeng 
lumangoy sa dagat dahil ano ang mangyayari sa mga anak, asawa, 
at mga hayupan nila. Hindi rin sila pwedeng bumalik dahil 
magiging alipin lamang silang muli ng mga Egipcio. Ang tangi 
nilang nakikita ay kamatayan sa oras na abutan sila ng hukbo ni 
Faraon. Ang Diyos sa pamamagitan ni Moises ay muli silang 
iniligtas sa pamamagitan ng paghawi sa Dagat na Pula. 

Tumawid ang buong Israel sa dagat sa tuyong lupa. Pag-ahon 
ng lahat ay nakita naman nila ang hukbo ng Egipcio na sumusunod 
sa kanila sa dagat na hinawi ng Diyos. Nang utusan ni Moises ang 
dagat na magbalik, ang dagat ay tumabon lamang sa buong hukbo 
ng Egipcio at sila ay nangamatay. 

Kaligtasan ay Pisikal at Espirituwal 

Una nating makikita na ang kaligtasang inaalok ng Diyos ay 
hindi lamang espirituwal kundi pisikal rin naman. Pisikal at 
espirituwal na pagliligtas ang ginawa ng Diyos sa Israel, kaya't 
gayundin ang gagawin Niyang pagliligtas sa kasalukuyan sa mga 
nananampalataya sa Kanya. Narito ang ilang halimbawa. Sa Mateo 
8:23-27 ay makikita natin ang pagliligtas na ginawa Niya sa mga 
alagad ng sila ay nasa gitna ng dagat at malakas ang hangin. Sa 
Mateo 14:29-31 ay makikita rin natin na sinagip ng Panginoong si 
Pedro habang papalubog siya sa tubig. ang pagliligtas na ginawa 

ng Panginoon sa mga alagad na nasa gitna ng kapahamakan ay 
pisikal. Hindi lamang sila iniligtas sa panahong kasa-kasama nila 
ang Panginoon, pati na rin sa panahong wala na ang Panginoong ay 
patuloy ang pagliligtas sa kanila. Gaya ng makikita natin sa aklat 
ng mga Gawa sa panahon ng kanilang ministeryo ay gumawa ang 
Diyos ng pisikal na pagliligtas sa kanila. 

Gaya ng si Pedro ay nasa kulungan. Nagpadala ang Diyos ng 
anghel na nagpalaya sa kanya (Gawa 12:3-11). Ginamit rin ng 
Diyos ang pinuno ng mga senturion upang si Pablo ay bigyang 
proteksyon laban sa mga Judyong nangako na siya ay papatayin 
(Gawa 23:17-24). Sa iba pang pagkakataon ay makikita natin ang 
kabutihan ng Diyos ng ingatan niya si Pablo at ang buong sakay ng 
barko sa Gawa kapitulo 27. Pagdating sa Gawa 28:3-6 ay walang 
anumang nangyari kay Pablo ng siya ay tuklawin ng isang 
ulupong. Marami pa ang patotoo ng mga mahimalang gawa ng 
pagliligtas ng Diyos hanggang sa kasalukuyan. Ang pagliligtas 
Niya ay hindi lamang pisikal kundi espirituwal rin naman. 

Kung tayo man ay maligtas sa kapahamakan sa buhay na ito, 
higit na mahalaga ang kaligtasan sa espirituwal. Ang kaligtasan sa 
pisikal ay pansamantalang lamang, kung maligtas ka man ngayon 
sa isang kapahamakan, hindi natin mahulaan kung anong 
kapahamakan ang naghihintay na kasunod. Kaya't mahalaga na 
ang buhay na ito ay ating ipagbilin sa Panginoong Diyos, dahil 
hindi natin alam na baka ang susunod na kapahamakan ay maging 
dahilan na ng pagbawi ng Diyos sa buhay natin. Kapag tayo ay 
nasa piling na ng Diyos, wala ng kapahamakan ang mararanasan 
natin at hindi na tayo susundan pa ng kahit anong uri ng 
kapahamakan. 

Paraan ng Kaligtasan 

Higit nating pinagtutuunan ng pansin at inuunawa ay ang kalig- 

tasang espirituwal. Ito ay higit na mahalaga dahil ito ay sa darating 
na walang hanggan. Ang buhay sa mundong ito ay pansamantala 
lamang higit na mahalagang pagtuunan ng pansin ang magiging 
kalagayan sa kabilang-buhay. Ang kabilang-buhay na tinatawag ay 
walang hanggan, kaya't kung sa langit o sa impiyerno mapunta ang 
tao, habang-buhay na siyang naroroon. 

Sino ba ang may gustong mapunta sa impiyerno? Walang 
nagnanais mapunta dito. Sino naman ang nagnanais mapunta ng 
langit? Lahat ng mga tao ay ito ang nais tunguhan. Subalit ang 
mahalagang tanong ay paano ba ang pagpunta ng langit at paano 
naman ang papunta ng impiyerno? Simple lang ang sagot: ang 
daan papuntang langit ay ang gawin natin ang kalooban ng Diyos 
at ang daan papuntang impiyerno ay ang gawin natin ang sariling 
kagustuhan. Anumang kagustuhan natin kahit na sabihin pang sa 
ikabubuti ng nakararami kung hiwalay sa kalooban ng Diyos ay 
daan pa rin papuntang impiyerno. 

Kung tayo ay papasakop sa kalooban ng Diyos ay magkakaroon 
tayo ng kalayaan. Gaya ng Israel na pinalaya sa pagka-alipin ng 
mga taga-Egipto, tayo rin ay palalayain ng Diyos sa lahat ng 
kasalanan umaalipin sa atin. 

7) Ang Problema sa Kasamaan 
At Pagdurusa 



Sino sa atin ang hingi pa nakakaranas ng kasamaan; kasamaang 
ginawa sa kanyang ng kapwa o kasamaang galing sa sakuna, sa 
kalikasan, o anumang bagay na kasamaan? Sa palagay ko ay wala. 
Sa katotohanan tayong lahat ay naging biktima ng kasamaan. Sino 
naman sa atin dito ang hindi pa nagdurusa? Sa palagay ko ay wala 
rin. Kung paanong ang lahat ng tao ay may masamang karanasan 
sa iba't-ibang bagay, ang karugtong ng kasamaan na ito ay ang 
pagdurusa. Kaya't ang nagiging tanong ng maraming tao sa 
ngayon, tutoo bang may Diyos? 

Hindi natin maiaalis na ang tao ay magbigay ng ganitong klase 
ng katanungan dahil nalalaman natin na ang Diyos ay napakabuti. 
Dagdag pa dito, nalalaman nating Siya ay mabuti at ayaw Niya ng 
kasamaan. Ang nais Niya ay ang ating ikabubuti at hindi ang 
ikapapahamak. Subalit hindi maikakaila na nariyan ang kasamaan. 
Kaya't kung mayroon talagang Diyos at nais Niya ang kabutihan, 
bakit hindi Niya alisin ang kasamaan at pagdurusan. Kaya naman 
Niyang gawin ang lahat ng mga bagay kaya't magagawa Niyang 
lumikha ng isang mundo na walang kahirapan at kasamaan. 

Ginagamit ng maraming pilosopo ang kasamaan upang patuna- 
yang walang Diyos. Subalit ang sabi ng ilan pa ring pilosopo, ang 
mga katwirang ginagamit tungkol sa problema ng kasamaan at 
pagdurusa ay bagsak na. Hindi na ginagamit ang problema sa 
kasamaan at pagdurusan upang patunayan na walang Diyos. 

Iba't-ibang Kasamaan 

Ang mundo natin ay dumaraan sa iba't-ibang klase ng kasama- 
an at kahirapan. Ang iba dito ay gawa ng tao, ang iba naman natu- 

ral na mga pangyayari. 

Ang mga mabubuting tao sa gobyerno ay gumagawa ng paraan 
upang mabawasan ang kasamaa at kahirapan. Gumagawa sila ng 
mga batas kung paanong matutulungan ang mga tao, at naglalagay 
sila ng mga hukom upang humusga sa kasamaang ginagawa ng 
mga tao. Subalit patuloy nating nararanasan ang kahirapan. maka- 
katikim tayo ng ginhawa sa ilang sandali subalit laging kapalit ay 
mahabang paghihirap at paghihinagpis. 

Ibinibintang ng mga maka-kaliwang grupo ang kahinaang 
nararanasan natin sa mga kasalukuyang gobyerno. Subalit ano ang 
makikita natin sa mga bansang ngayon ay mga sosyalista o 
komunistang bansa na, higit na tumindi ang paghihirap na ginawa 
nila sa mga tao. Walang awa nilang pinapatay ang mga Kristiyano, 
kinukuha ang lahat ng pag-aari ng mga mamamayan, at pinasu- 
sunod sa kasinungalingan ang kanilang mamamayan. Hindi nila 
natupad ang ipinangakong pantay na pagbibigay ng kayamanan ng 
kanilang bansa, sa halip silang mga namumuno ang kumamkam at 
nagpasasa sa mga kayamanang iyon. 

Bukod sa mga paghihirap at kasamaang ginagawa ng ibang mga 
tao sa kanilang kapwa, nariyan din ang kasamaang nararanasan 
natin dulot ng kalikasan. Nagdurusan tayo sa napakatinding init ng 
araw, at marami ang namamatay dahil sa sobrang pagkababad sa 
arawan. Dahil sa bagyo nasisira ang ating mga tahanan, napapaalis 
tayo sa ating mga tahanan, nasisisra ang ating mga pag-aari, at 
nagiging sanhi rin ng kamatayan ng marami. Higit na malubha ang 
kasamaan at pagdurusang idinudulot ng mga kalamidad. 

Kaya't kung tutoong may Diyos bakit hindi Niya tayo bigyan 
ng isang bagong mundo na walang kasamaan at pagdurusan? 
Malaki na ang ating mga ipinagdusa at dinanas na kasamaan, 
kaya't marapat lamang sana na makialam Siya sa takbo ng mundo. 

Walang Imposible sa Diyos 



Ang Diyos sa Kanyang kapangyarihan ay hindi natin magaga- 
wang limitahan. "At pagtingin ni Jesus ay sinabi sa kanila, Hindi 
mangyayari ito sa mga tao; datapuwa't sa Dios ang lahat ng mga 
bagay ay mangyayari," ang sabi ng Panginoong Jesus sa Mateo 
19:26. 

Subalit magagawa bang talaga ng Diyos ang lahat ng mga 
bagay? Magagawa ba niya na ang rectangle ay maging bilog at ang 
tawag pa rin ay rectangle? Naniniwala ako na hindi tayo iiwan ng 
Diyos ng hindi nalalaman ang kasagutan sa mga ganitong bagay. 

Pasimula ng Paglikha 

Hindi natin malalaman kung bakit nagkaganito ang lahat kung 
hindi tayo magpupunta sa pasimula. Ang mga hindi naniniwala sa 
Diyos ay walang kapahayagan tungkol dito; subalit tayong nanini- 
wala sa Diyos ay may saganang kapahayagan. Hindi nila maipapa- 
liwanag kung paanong pumasok ang kahirapan sa mundo, kung 
bakit natural ang kasamaan sa tao, at kung bakit tayo nagdurusa sa 
ating kalagayan ngayon. 

Sa katotohanan ang ninanais nating mundo na walang kasamaan 
at kahirapan ay ibinigay ng Diyos sa ating mga magulang na si 
Adan at Eba. Sa halamanan ng Eden ay walang kasamaan at pag- 
durusa. Hindi nila kailangang mag-trabaho ng mabibigat upang 
mabuhay dahil lahat ng pagkain doon ay kanila maliban sa 
punong-kahoy ng pagkakilala ng mabuti at masama. Walang 
bulkan na sumasabog, walang malalakas na hangin at ulan, kahit 
na anong kalamidad ay hindi mararanasan ng tao sa lugar na iyon. 
Wala rin sa tao ang pagkatakot, pagkahiya dahil sa pagkakasala, at 
anumang alalahanin sa buhay. Paanong dumating ang mga kasa- 
maang ito sa ating buhay? Dahil sa ating pagkakasala. 

Ang Pagkahulog ng Tao 



Nang madaya ng ahas si Eba at kumain ng bunga ng puno ng 
pagkakilala ng mabuti at masama at napakain din niya ang 
kanyang asawa, nagbabadya ito na nagnanasa sila ng pagsasarili at 
malayo sa Diyos. Ang akala nila ay magiging Diyos sila na gaya 
ng Panginoong Diyos na makapangyarihan sa lahat. Gusto nilang 
patakbuhin ang sariling buhay nila na hiwalay sa payo ng Pangino- 
ong Diyos. Gusto nilang magkaroon ng sariling mundo at hindi ng 
mundo ng Diyos. 

Subalit iba ang nangyari matapos nilang kainin ang bunga ng 
punong ipinagbabawal ng Diyos. Nadilat ang kanilang mga mata at 
nagkaroon sila ng kaalaman sa mabuti at masama. Hindi sila 
naging gaya ng Panginoong Diyos sa kapangyarihan at kakayanan, 
kundi sa pagkakilala ng kabutihan at kasamaan. Ang lakas, at bilis 
ng kanilang katawan ay pawang nalimitahan. Naramdaman na rin 
nila ang pagkahiya, pagkatakot, at ang paglayo sa Panginoong 
Diyos. Nahiwalay sila sa Diyos dahil sa pagsuway. 

Ano ang nangyari? Ibinigay ng Diyos ang mundong nais nila. 
Nais nila ng karunungan, narito ang karunungan ng tao sa science, 
philosophy, medisina, at sa teknolohiya at patuloy itong umuunlad. 
Ayaw nila sa mundong ibinigay ng Diyos, narito at ibinigay sa atin 
ng Diyos ang mundong gusto natin: punung-puno ng kasamaan at 
pagdurusa. Kakailanganin nating paghirapan ang bawat pagkaing 
isusubo natin. 

Ang problema ay hindi natin inaasahan na ito pala ang klase ng 
mundong pinili natin. Hindi natin nalalaman na ganito ito. Kaya't 
ang sabi ng Panginoong Diyos sa tao: "Sapagka't ako'y tumawag, 
at kayo'y tumanggi: aking iniunat ang aking kamay, at walang 
makinig; Kundi inyong iniuwi sa wala ang buo kong payo, at hindi 
ninyo inibig ang aking saway: Ako naman ay tatawa sa kaarawan 
ng inyong kasakunaan: ako'y manunuya pagka ang inyong takot ay 
dumarating;Pagka ang iyong takot ay dumarating na parang bagyo. 



40 



At ang inyong kasakunaan ay dumarating na parang ipoipo; pagka 
ang hirap at hapis ay dumating sa inyo. Kung magkagayo'y 
tatawag sila sa akin, nguni't hindi ako sasagot; hahanapin nila 
akong masikap, nguni't hindi nila ako masusumpungan: Sapagka't 
kanilang ipinagtanim ang kaalaman, at hindi pinili ang takot sa 
Panginoon" (Kaw. 1:24-29). 

Kaya't kung anuman ang ating sinapit sa ngayon sa mundong 
ito, iyon ay sa dahilang hindi iningatan ng ating mga magulang na 
sina Adan at Eba ang bilin ng Diyos. Walang ibang nakakaalam ng 
pinaka-mainam sa atin kundi ang Diyos kaya't iyon ang nararapat 
nating sundin. Kung hindi man ipinaliwanag ng Diyos ang dahilan, 
dahil wala siyang utang sa atin na dapat Niyang ipagpaliwanag. 
Tangi nating magagawa ay sundin ang Kanyang kalooban. 

Problema sa Malayang Kalooban 

Nang masumpungan ng tao ang matinding hirap dahil sa kasa- 
maan at mga pagdurusang nararanasan, muli ay nagsasabi sila na 
hindi ito ang mundong gusto nila. Nais ng tao na umalis o palitan 
ng Diyos ang mundong ito at bigyan siya ng isang panibagong 
mundo. Hinihingi nila bakit hindi pa gumawa ang Diyos ng ga- 
yong klase ng mundo, baka raw walang Diyos kaya't hindi 
dumarating ang mundo na walang kasamaan at kahirapan. Ang 
gusto nila ay ibigay na ngayon at hindi bukas. Ang problema ay 
hindi nila kayang pilitin ang Diyos na mag-himala, kaya't ang 
nagiging konklusyon nila: wala sigurong Diyos na nabubuhay. 

Sa katotohanan ang Diyos ay naghahanda ng gayong mundo na 
ninanais ng tao ayon sa pahayag ng Kasulatan.Subalit bakit hindi 
pa Niya ibigay ngayon ang mundong iyon? Ito ay sa dahilang pili 
lamang ang magmamana ng mundong iyon: walang iba kundi ang 
mga taong isinuko ang kanilang kalooban sa Diyos. Bakit kaila- 
ngan pa ng pagsuko sa Kanya? Dahil gagawa ang Diyos ng kabuti- 
han sa mga taong magsusuko ng kanilang kalooban sa Diyos. 

Ang nakikita natin ang pagkakaroon ng malayang kalooban ay 

isa sa pangunahing pinagmumulan ng kasamaan at pagdurusa ng 
ibang tao. Gaya na lamang ng mga halimbawang ito: gusto ng 
isang lalaki na magkaroon ng kasiyahan ang kanyang laman sa 
kahit na anong paraan. Ang gagawin niya pupunta siya sa isang 
madilim na lugar at kapag may babaeng dumaan ay kanyang 
gagahasain. Gusto ng isang ama na makakain ang kanyang pamilya 
at mabigyan ng magaang na kinabukasan, subalit ang naging 
paraan niya ay magnakaw at pumatay. 

Nangangahulugan ito na ang masamang kagustuhan ng aking 
kalooban ay maaaring mangahulugan ng ipagdudusa ng iba. Isang 
bagay na hindi pinapayagan ng Diyos sa Kanyang mga alagad. 
Kaya't ang katanungan ay paano tayong bibigyan ng Diyos ng 
isang mundong walang kasamaan at pagdurusa kung ang gumaga- 
wa ng pagdurusan ay ang ibang tao? 

Para nating pinagagawa ang Diyos ng isang bilog na kwadrado. 
Nakikita ko na hindi pwedeng gawin ng Diyos ang isang logical na 
maging illogical. Kaya't sa Diyos ay walang imposible, lahat ng 
kaya Niyang gawin ay ang lahat ng mga bagay na hindi sumasalu- 
ngat sa kamalian. Kailangan munang maituwid ang kamalian at 
doon Siya kikilos sa paraang kahanga-hanga. Sa paanong paraan? 
Kailangang isuko ng tao ang kanyang malayang kalooban sa Diyos 
upang ayusin ito at bigyan siya ng kaloobang gaya ng kay 
JesuCristo. 

Hindi pwedeng ibigay ng Diyos sa kasalukuyang panahon ang 
hinihingi ng mga hindi mananampalataya na isang mundong 
walang kasamaan at kapighatian. Ang mundong ito ay nakahanda 
na at ang magkakaroon ng bahagi sa mundong ito ay walang iba 
kundi ang mga taong sumampalataya at nagbigay ng kanilang 
buhay sa Diyos. 

